Εργασία με προεκτάσεις

Μεταφορά σε τετραγωνισμένο χαρτί

Στη διπλανή εικόνα παρατηρούμε τέσσερα σχήματα, τα οποία προέκυψαν με τον εξής τρόπο: Σχεδιάσαμε κατ’ αρχάς το σχήμα (1), και στη συνέχεια το μετακινήσαμε κατά τρεις μονάδες οριζόντια (προς τα δεξιά) και δημιουργήθηκε το σχήμα (2). To σχήμα (3) προέκυψε από τη μετακίνηση του σχήματος (1) κατά τέσσερις μονάδες κατακόρυφα (προς τα πάνω). Για τη δημιουργία του σχήματος (4) μετακινήσαμε το σχήμα (1) τρεις μονάδες οριζόντια (προς τα δεξιά) και τέσσερις κατακόρυφα (προς τα επάνω).

Το σχήμα (2) είναι η εικόνα του αρχικού σχήματος (1) στη μεταφορά κατά τρεις μονάδες οριζόντια προς τα δεξιά.

Το σχήμα (3) είναι η εικόνα του αρχικού σχήματος (1) στη μεταφορά κατά τέσσερις μονάδες κατακόρυφα προς τα πάνω.

Το σχήμα (4) είναι η εικόνα του αρχικού σχήματος (1) στη μεταφορά κατά τρεις μονάδες οριζόντια προς τα δεξιά και κατά τέσσερις μονάδες κατακόρυφα προς τα πάνω.

Στη συνέχεια θα δούμε τρεις διαφορετικούς τρόπους για να περιγράψουμε τον μετασχηματισμό μεταφοράς.

Μεταφορά σε διάστικτο τετραγωνικό καμβά: Να βρείτε την εικόνα του ευθυγράμμου τμήματος ΑΒ με μεταφορά κατά το διάνυσμα , που έχει σχεδιαστεί στον διάστικτο τετραγωνικό καμβά. Οι στιγμές λειτουργούν ως οδηγοί που διευκολύνουν την πραγματοποίηση του μετασχηματισμού της μεταφοράς.

Για να μεταφέρουμε τα Α και Β, κατασκευάζουμε διανύσματα ΑΑ' και ΒΒ' έτσι ώστε ΑΑ' = ΒΒ' = α. Το ευθύγραμμο τμήμα Α΄Β΄ είναι η εικόνα του ΑΒ με μεταφορά κατά το διάνυσμα α, δηλαδή \( \overrightarrow{AB} \xrightarrow{M(\vec{a})} \overrightarrow{A'B'} \).

Στη συνέχεια θα διασαφηνίζουμε την έννοια της μεταφοράς ενός σχήματος με διάφορους τρόπους.

Μεταφορά με άξονα μεταφορικής συμμετρίας

Σχεδιάζουμε το σχήμα ΑΒΓΔΕΖ και την ευθεία (ε) που διέρχεται από το Ζ. Μετακινούμε το σχήμα με ολίσθηση πάνω στην ευθεία γραμμή (ε) και το οδηγούμε στη νέα θέση του, στο σχήμα (4). Δηλαδή κάθε σημείο του αρχικού σχήματος ΑΒΓΔΕΖ μετακινήθηκε παράλληλα με την ευθεία (ε), διάνυσε ίσες αποστάσεις και είναι πλέον το σχήμα Α΄Β΄Γ΄Δ΄Ε΄Ζ΄. Η διαδικασία αυτή είναι η μεταφορά του αρχικού σχήματος (1) με άξονα μεταφορικής συμμετρίας (ε).

Εφόσον τα σημεία του σχήματος Α, Β, Δ, Ε, Ζ, Η, κινούνται παράλληλα και διανύουν ίσες αποστάσεις, τότε ισχύει ότι: ΒΒ΄=ΓΓ΄=ΔΔ΄=ΕΕ΄=ΖΖ΄=ΑΑ΄ και ΒΒ΄//ΓΓ΄//ΔΔ΄//ΕΕ΄//ΖΖ΄//ΑΑ΄. Συνεπώς τα τετράπλευρα ΑΑ΄Ζ΄Ζ, ΑΒΒ΄Α΄, ΒΓΓ΄Β΄, ΓΔΔ΄Γ΄, ΔΕΕ΄Δ΄, ΕΖΖΈ΄ είναι παραλληλόγραμμα. Επειδή οι απέναντι πλευρές των παραλληλογράμμων είναι ίσες, προκύπτει ότι: ΑΒ=Α΄Β΄, ΒΓ=Β΄Γ΄, ΓΔ=Γ΄Δ΄, ΔΕ=Δ΄Ε΄, ΖΑ=ΖΆ΄.

Μεταφορά κατά διάνυσμα

Αν δεχθούμε την οδηγία να μεταφέρουμε το σχήμα (1) κατά 2 m, με άξονα μεταφοράς την ευθεία (ε), σίγουρα θα μας προβληματίσει προς τα πού πρέπει να κατευθύνουμε την κίνησή μας, δηλαδή αν θα οδηγήσουμε το σχήμα (1) στο σχήμα (2) ή στο σχήμα (3).

Ένας τρόπος για να συμπεριλάβουμε στη μεταφορά τόσο τον άξονα μεταφοράς όσο και το πόσο και προς τα πού θα μετακινήσουμε το αρχικό σχήμα, είναι να χρησιμοποιήσουμε το διάνυσμα, που γνωρίσαμε κατά την εισαγωγή στον μετασχηματισμό της μεταφοράς.

Για παράδειγμα αν ζητηθεί να μεταφέρουμε το σχήμα (1) κατά διάνυσμα \(\vec{α}\) // ε και με μήκος α 2m, τότε η εικόνα του σχήματος (1), δηλαδή η μεταφορά του κατά διάνυσμα \(\overleftarrow{\alpha}\), θα είναι το σχήμα (3). Συμβολικά: \((1) \xrightarrow{M(\alpha)} (3)\).

Παράδειγμα 1.

Στη διπλανή εικόνα, το σχήμα (2) είναι η μεταφορά του σχήματος (1) κατά διάνυσμα α. Για τη δημιουργία του σχήματος (2) μεταφέρουμε τα σημεία Α, Β, Γ, Δ, Ε του αρχικού σχήματος (1), κατά διάνυσμα . Αυτό σημαίνει ότι:

\(\overline{AA'} = \alpha, \overline{BB'} = \alpha, \overline{ΓΓ'} = \alpha, \overline{ΔΔ'} = \alpha, \overline{EE'} = \alpha\)

Η μεταφορά του σχήματος ΑΒΓΔΕ κατά διάνυσμα \(\vec{α}\) είναι το σχήμα Α'Β'Γ'Δ'Ε'. Συμβολικά: ΑΒΓΔΕ \xrightarrow{M(\alpha)} Α'Β'Γ'Δ'Ε'.

Παράδειγμα 2.

Η μεταφορά του σχήματος (1) στη θέση του σχήματος (3) μπορεί να πραγματοποιηθεί με δύο τρόπους. Αρχικά το σχήμα (1) μεταφέρεται στο σχήμα (2) κατά διάνυσμα \(\vec{α}\) και το σχήμα (2) στο σχήμα (3) κατά διάνυσμα \(\vec{β}\). Συμβολικά:

\((1) \xrightarrow{M(\vec{\alpha})} (2), (2) \xrightarrow{M(\vec{\beta})} (3)\)

Ωστόσο, η μεταφορά του σχήματος από τη θέση (1) στη θέση (3) μπορεί να πραγματοποιηθεί με μία μόνο μεταφορά κατά διάνυσμα \(\vec{\gamma}\), όπως φαίνεται στην εικόνα, δηλαδή:

\((1) \xrightarrow{M(\vec{\gamma})} (3)\)

Στο καρτεσιανό επίπεδο το σχήμα ΑΒΓΔΕ (θέση 1) μεταφέρεται στο σχήμα Α'Β'Γ'Δ'Ε' (θέση 2). Δηλαδή:

\(\text{ΑΒΓΔΕ} \xrightarrow{M} \text{Α'Β'Γ'Δ'Ε'}\)

Φαίνονται οι συντεταγμένες του αρχικού σχήματος και οι συντεταγμένες του Α', της εικόνας του Α. Δηλαδή: \( A \xrightarrow{M_{\vec{α}}} A' \).

Το σημείο Α'(8, 4) είναι εικόνα του σημείου Α(3, 2) από μία μεταφορά κατά 5 μονάδες οριζόντια (δεξιά) και κατά 2 μονάδες κατακόρυφα (πάνω). Δηλαδή Α'(3+5, 2+2) = Α'(8, 4).

Μεταφέρουμε με τον ίδιο τρόπο και τα σημεία Β, Γ, Δ, Ε και βρίσκουμε τις εικόνες τους Β'(8, 6), Γ'(9, 8), Δ'(10, 6) και Ε'(10, 4).

Παρατηρούμε ότι αν γνωρίζουμε τις συντεταγμένες ενός σημείου στο καρτεσιανό επίπεδο και την οριζόντια και κατακόρυφη μεταφορά του μπορούμε να βρούμε τις συντεταγμένες της εικόνας του.

Εφαρμογή 1. (Μεταφορά με διάνυσμα)

Να μεταφέρετε με μετασχηματισμό μεταφοράς το σχήμα του σπιτιού της εικόνας κατά διάνυσμα α.

Απάντηση

Για να βρούμε τη μεταφορά Α' του Α κατά διάνυσμα \(\vec{α}\), χαράσσουμε από το Α ευθεία παράλληλη προς τον φορέα του \(\vec{α}\) (σχήμα 1). Με τον διαβήτη προσδιορίζουμε πάνω στην ευθεία το σημείο Α', έτσι ώστε \(\overrightarrow{AA'} = \vec{α}\) (το ίδιο μπορεί να προκύψει αν σχεδιάσουμε το τμήμα ΑΒ και από το Γ φέρουμε \(\overrightarrow{ΓΑ'} \parallel \overrightarrow{ΑΒ}\)). Ομοίως μεταφέρουμε και τα υπόλοιπα σημεία του σχήματος κατά \(\vec{α}\).

Η μεταφορά του σχήματος του σπιτιού φαίνεται στο σχήμα 2.

Εφαρμογή 2. (Μεταφορά ως δύο αξονικές συμμετρίες)

Να δείξετε ότι ο μετασχηματισμός μεταφοράς ενός τριγώνου ισοδυναμεί με δύο αξονικές συμμετρίες (ανακλάσεις).

Απάντηση

Στο σχήμα (1) φαίνεται η μεταφορά ενός τριγώνου από τη θέση (1) στη θέση (2) με άξονα μεταφοράς την ευθεία ε₁. Η μεταφορά αυτή μπορεί να πραγματοποιηθεί με δύο αξονικές συμμετρίες, όπως βλέπουμε στη συνέχεια.

Πάνω στον άξονα μεταφοράς σε τυχαίο σημείο Α φέρνουμε ευθεία ε₂ κάθετη στην ευθεία ε₁ (σχήμα 2). Με άξονα συμμετρίας την ευθεία ε₂, το τρίγωνο (3) είναι το συμμετρικό του τριγώνου (1) (πρώτη ανάκλαση). Σε κατάλληλο σημείο Β της ε₁, φέρνουμε ευθεία ε₃ κάθετη στην ε₁, έτσι ώστε με άξονα συμμετρίας την ε₃ το τρίγωνο (2) να είναι συμμετρικό του τριγώνου (3) (δεύτερη ανάκλαση).

Από την προηγούμενη διαδικασία βλέπουμε ότι μία μεταφορά είναι ισοδύναμη με δύο αξονικές συμμετρίες. Επειδή στην αξονική συμμετρία διατηρούνται οι μορφές και τα μεγέθη των σχημάτων συμπεραίνουμε ότι και στη μεταφορά συμβαίνει το ίδιο. Δηλαδή και στη μεταφορά το αρχικό σχήμα και η εικόνα του είναι ίσα.

Ο μετασχηματισμός μεταφοράς: από το συγκεκριμένο στο αφηρημένο

Σίγουρα έχεις ακούσει τη λέξη «μεταφορά» στην καθημερινή σου ζωή: «μεταφέρω ένα αντικείμενο», «μετακομίζω σε άλλο σπίτι», «μετακινούμαι στο πλάι». Στα Μαθηματικά όμως, η μεταφορά είναι κάτι πολύ συγκεκριμένο. Είναι ένας γεωμετρικός μετασχηματισμός που μετακινεί ένα σχήμα σε άλλη θέση, χωρίς να αλλάζει το μέγεθός του ή τη μορφή του.

Σε αυτή τη δραστηριότητα θα γνωρίσετε τι ακριβώς σημαίνει «μεταφορά» στα Μαθηματικά, με έναν τρόπο απλό, βιωματικό και κατανοητό. Δεν θα μείνουμε μόνο στη θεωρία. Θα τη ζήσετε μέσα από τρεις φάσεις:

- Θα τη δείτε στην πράξη, με φυσικές μετακινήσεις.
- Θα τη δείτε σχεδιαστικά, πάνω σε τετραγωνικό πλέγμα.
- Και στο τέλος, θα μάθετε πώς γράφεται μαθηματικά, με διανύσματα και συντεταγμένες.

Έτοιμοι; Ξεκινάμε!

Πρώτη φάση: Μεταφορά ως φυσική μετακίνηση στον χώρο

Αρχικά, θα πιάσουμε την έννοια της μεταφοράς με απλό και καθημερινό τρόπο. Στο θρανίο σας ή σε μια επιφάνεια, θα τοποθετήσετε ένα αντικείμενο (όπως το τετράδιό σας) και θα το μετακινήσετε σε άλλη θέση. Θα περιγράψετε με λόγια τι κάνατε: «το πήγα δεξιά και πάνω». Σκεφτείτε τι, κάνετε ακριβώς. Αυτό είναι που κάνει μια μεταφορά.

Στη συνέχεια, θα φτιάξουμε στην τάξη ή στο προαύλιο ένα τετραγωνικό πλέγμα. Εκεί, μπορείτε να δίνετε μια οδηγία σε έναν συμμαθητή ή μια συμμαθήτριά σας, όπως: «2 τετράγωνα δεξιά και 3 πάνω». Τότε, ο άλλος ή η άλλη θα εκτελεί τη μετακίνηση με μια ανθρώπινη φιγούρα ή μία μπάλα. Μπορείτε επίσης να παίξετε το παιχνίδι της μεταφοράς στο τετραγωνικό πλέγμα με ρόλους. Στην περίπτωση αυτή χρειάζεται προσοχή: πρέπει να «μετρήσετε» και το τετράγωνο της εκκίνησης. Θα δείτε έτσι πώς μια μεταφορά μπορεί να περιγραφεί μέσω μιας βιωματικής δραστηριότητας με κατεύθυνση και αριθμό βημάτων. Αυτό το στάδιο θα σας βοηθήσει να βιώσετε με το σώμα και τα μάτια σας τι σημαίνει μεταφορά.

Δεύτερη Φάση: Μεταφορά με σχήματα – χειραπτικά και ψηφιακά

Τώρα που καταλάβατε τι σημαίνει μεταφορά με το σώμα και με απλά φυσικά αντικείμενα, ήρθε η στιγμή να δουλέψετε με εικόνες και γεωμετρικά σχήματα, στον τετραγωνισμένο καμβά και ψηφιακά. Αυτή η φάση θα σας βοηθήσει να δείτε πώς μετακινείται ένα σχήμα στο διάστημα καθώς και να καταλάβετε τι είναι παράλληλη μεταφορά.

Χειραπτική δραστηριότητα: Δημιουργία «κορδέλας» με σχήματα: Ξεκινάτε με χαρτί, ψαλίδι και σχήματα! Κόψτε από χαρτί ή χρησιμοποιήστε έτοιμα πατρόν για να φτιάξετε σχήματα (π.χ. καραβάκια, πεταλούδες, αστέρια). Τοποθετήστε τα το ένα δίπλα στο άλλο, ώστε να φτιάξετε ένα διακοσμητικό μοτίβο με «στολίδια κορδέλας» από επαναλαμβανόμενες εικόνες.

Να κόψετε σχήματα σύμφωνα με τα σημεία του περιγράμματος. Να τοποθετήσετε ίδιες εικόνες τη μία δίπλα στην άλλη για να σχηματίσετε «στολίδια κορδέλας».

Παρατηρήστε προσεκτικά:

- Πώς μετακινείται το κάθε σχήμα για να φτάσει στην επόμενη θέση;
- Είναι ίδια όλα τα σχήματα μεταξύ τους; Αλλάζει κάτι στην κατεύθυνση ή στην απόστασή τους;

Παράδειγμα:

- Αν βάλετε 5 καραβάκια στη σειρά, να περιγράψετε τη μετακίνησή τους από το πρώτο στο τελευταίο.
- Τι παρατηρείτε στο τελευταίο καραβάκι; Είναι το ίδιο; Έστριψε; Πλέει διαφορετικά;

Αν θέλετε, μπορείτε να σχεδιάσετε και να κόψετε τα δικά σας «στολίδια κορδέλας», με δικά σας μοτίβα. Μπορείτε να τους δώσετε τίτλους, όπως «Η παρέλαση των αστεριών», «Κορδέλα από πεταλούδες», «Καραβάκια που πλέουν στη σειρά».

Αυτή η εργασία σάς βοηθά να καταλάβετε ότι η μεταφορά είναι κίνηση χωρίς παραμόρφωση: δεν αλλάζει ούτε το μέγεθος, ούτε η μορφή του σχήματος – μόνο η θέση του.

Παρατήρηση, αναγνώριση και στοχασμός

Μπροστά σας θα έχετε διάφορα ζεύγη ίδιων σχημάτων. Σκοπός σας είναι να παρατηρήσετε και να αποφασίσετε ποια από αυτά δείχνουν μεταφορά και ποια όχι.

Μην ανησυχείτε για δύσκολες λέξεις. Περιγράψτε με δικά σας λόγια: «Αυτό το σχήμα που ολισθαίνει και πήγε προς τα δεξιά», ή «αυτό φαίνεται να έχει γυρίσει», ή «αυτό δεν άλλαξε καθόλου».

Μετακινήσεις στον διάστικτο τετραγωνικό καμβά.
Στη συνέχεια, σιγά-σιγά θα μάθετε να λέτε το ίδιο με πιο «μαθηματικό» τρόπο.

Θα σχεδιάσετε ένα σχήμα, για παράδειγμα ένα ορθογώνιο και θα προσπαθήσετε να το μεταφέρετε σε άλλη θέση. Θα περιγράψετε πόσα τετραγωνάκια μετακινήθηκε δεξιά/αριστερά και πάνω/κάτω. Για παράδειγμα: το ορθογώνιο ABΓΔ που μετακινήθηκε 4 δεξιά και 1 πάνω στη θέση KΛMN, 3 δεξιά και 4 κάτω στη θέση EZHΘ, και το ορθογώνιο EZHΘ που «μεταφέρθηκε» 1 αριστερά και 5 πάνω στη θέση KΛMN.

Αυτό που έχει σημασία να προσέξετε είναι ότι:

- το σχήμα παραμένει ίδιο (δεν μεγαλώνει ή μικραίνει),
- απλώς αλλάζει θέση στο πλέγμα.

Έτσι, αρχίζετε να αντιλαμβάνεστε τη μεταφορά γεωμετρικά και οπτικά.

Ψηφιακή δραστηριότητα: Πλέγμα και GeoGebra

Αν προτιμάτε να δουλέψετε ψηφιακά, μπορείτε να χρησιμοποιήσετε το GeoGebra, ένα πρόγραμμα δυναμικής γεωμετρίας που σας επιτρέπει να βλέπετε τις μεταφορές με ακρίβεια.

Μέσα σε τετραγωνικό πλέγμα:

- Θα σχεδιάσετε ένα σχήμα (π.χ. τρίγωνο, τετράγωνο, ορθογώνιο).
- Θα το μετακινήσετε σε άλλη θέση, είτε με τα βελάκια του λογισμικού είτε εισάγοντας συγκεκριμένα βήματα: π.χ. «4 δεξιά και 1 πάνω».

Σημείωση: Σε κάθε μεταφορά, το σχήμα δεν αλλάζει. Παραμένει ίδιο σε μέγεθος και μορφή. Μόνο η θέση του στο πλέγμα αλλάζει.

Το GeoGebra σας δίνει τη δυνατότητα να παρατηρείτε άμεσα την αλλαγή θέσης και να τη δοκιμάζετε όσες φορές θέλετε, κάνοντας πειράματα, ανακαλύψεις και διορθώσεις.

Τρίτη φάση: Μεταφορά στο καρτεσιανό επίπεδο με διανύσματα

Είστε έτοιμοι να προχωρήσετε στην τρίτη φάση; Εκεί θα δείτε πώς όλα αυτά που κάνατε με τα χέρια και τα μάτια σας, γράφονται και περιγράφονται με Μαθηματικά! Θα δουλέψετε με σημεία που έχουν συντεταγμένες (x, y) πάνω σε καρτεσιανό επίπεδο.

Το τρίγωνο ABΓ έχει κορυφές A(2,1), B(2,4), Γ(4,1). Το διάνυσμα μεταφοράς αντιστοιχεί σε μετακίνηση κατά 1 μονάδα δεξιά και 2 μονάδες πάνω.

Αν θέλετε να μεταφέρετε το τρίγωνο κατά 1 μονάδα δεξιά και 2 μονάδες επάνω, τότε να κάνετε τον ίδιο υπολογισμό σε κάθε κορυφή:

- A′(2+1,1+2) = (3,3),
- B′(2+1,4+2) = (3,6),
- Γ′(4+1,1+2) = (5,3).

Έτσι, δημιουργείτε το νέο σχήμα A′B′Γ′ που είναι η μεταφορά του αρχικού. Μπορείτε να συγκρίνετε τις πλευρές BΓ και B′Γ′ και τις αντίστοιχες γωνίες. Μπορείτε να συμπεράνετε ότι το τρίγωνο A′B′Γ′ έχει ακριβώς ίδιο μέγεθος και σχήμα με το ΑΒΓ.

Για να εξετάσουμε αν δύο τρίγωνα είναι ίσα, μπορούμε να χρησιμοποιήσουμε συντεταγμένες ή ένα φύλλο διαφανούς χαρτιού, όπως ριζόχαρτο.

Μπορούμε τώρα να συγκρίνουμε τις πλευρές BΓ και B′Γ′, καθώς και τις αντίστοιχες γωνίες, και να παρατηρήσουμε ότι είναι ίσες. Για να το επιβεβαιώσουμε και εμπειρικά, μπορούμε να σχεδιάσουμε το αρχικό τρίγωνο ΑΒΓ σε τετραγωνισμένο χαρτί, να το αντιγράψουμε πάνω σε διαφανές χαρτί σημειώνοντας τις κορυφές του ως Α′, Β′ και Γ′, και στη συνέχεια να μετακινήσουμε το διαφανές χαρτί ώστε να φέρουμε το τρίγωνο Α′Β′Γ′ πάνω στο ΑΒΓ.

Αν τα δύο τρίγωνα συμπέσουν πλήρως, τότε είναι ίσα, δηλαδή συμπτώσιμα.

Από όλα τα παραπάνω καταλαβαίνουμε ότι η μεταφορά ενός σχήματος δεν αλλάζει ούτε το μέγεθος ούτε το σχήμα του, αλλά μόνο τη θέση του στο επίπεδο.

Επέκταση:

α) Έστω σημείο M(x,y). Να βρείτε τις συντεταγμένες της μεταφοράς του M κατά το διάνυσμα . Νέες συντεταγμένες: M′(x+1, y+2).

β) Να περιγράψετε τη θέση των σημείων E(x−2, y+1) και Z(x+3, y−4) σε σχέση με ένα σημείο P(x,y).

- E: 2 μονάδες αριστερά και 1 μονάδα πάνω από το P.
- Z: 3 μονάδες δεξιά και 4 μονάδες κάτω από το P.

Μέσα από αυτά τα παραδείγματα:

- Μαθαίνετε τι είναι το διάνυσμα μεταφοράς.
- Πώς να μεταφέρετε οποιοδήποτε σημείο.

Και πώς η μεταφορά γράφεται με τύπους και αριθμούς.

Αναστοχασμός και Συμπεράσματα – Σκέψου τι έμαθες!

Αφού ολοκληρώσετε και τις τρεις φάσεις της δραστηριότητας, πάρτε λίγο χρόνο για να σκεφτείτε τι κάνατε, τι μάθατε και πώς εξελίχθηκε η σκέψη σας. Αυτό δεν είναι διαγώνισμα, αλλά μια ευκαιρία να καταλάβετε όχι μόνο το "τι", αλλά και το "πώς" μάθατε.

Θυμηθείτε:

- Ξεκινήσατε μετακινώντας αντικείμενα με τα χέρια, για να δείτε τι σημαίνει «μεταφορά» στην πράξη.
- Στη συνέχεια, σχεδιάσατε εικόνες πάνω σε τετραγωνικό πλέγμα ή εργαστήκατε στο GeoGebra, για να κατανοήσετε τη γεωμετρική πλευρά της μετακίνησης.
- Τέλος, χρησιμοποιήσατε διανύσματα και συντεταγμένες για να εκφράσετε με ακρίβεια αυτό που ήδη είχατε παρατηρήσει οπτικά και πειραματικά.

Μπορείτε τώρα να σκεφτείτε και να συζητήσετε:

- Ποιο στάδιο σας βοήθησε περισσότερο να καταλάβετε τι είναι μεταφορά;
- Ποια μετακίνηση ήταν πιο εύκολο να περιγράψετε: η χειραπτική ή η ψηφιακή;
- Τι σας εντυπωσίασε στα σχήματα που επαναλαμβάνονταν σαν «κορδέλα»;
- Πώς σας βοήθησε η συνεργασία με τους συμμαθητές σας;
- Σας δυσκόλεψε κάτι στη μετάβαση από εικόνα σε διανύσματα; Τι;
- Πώς σας βοήθησε το GeoGebra να δείτε την κίνηση πιο καθαρά;

Μπορείτε να γράψετε τις σκέψεις σας, να τις παρουσιάσετε στην τάξη ή να τις μοιραστείτε με την ομάδα σας. Δεν υπάρχει σωστό ή λάθος — σημασία έχει να καταλάβετε πώς λειτουργεί η μαθηματική σκέψη μέσα από την εμπειρία και τη συνεργασία.

Δραστηριότητα για εξάσκηση

Στάδιο 1 – Βιωματικό:

Να τοποθετήσετε ένα μικρό αντικείμενο στο θρανίο σας (π.χ. γόμα). Να το μετακινήσετε προς διάφορες διευθύνσεις δεξιά-αριστερά και πάνω-κάτω σε διαφορετικές αποστάσεις. Να περιγράψετε με λόγια τι κάνατε.

Στάδιο 2 – Σχήματα σε πλέγμα:

- α) Να κατασκευάσετε με πατρόν ένα αστέρι ή μια μαργαρίτα και να επαναλάβετε το διακοσμητικό μοτίβο για να φτιάξετε μία ένα «στολίδι κορδέλας».
- β) Σε τετραγωνισμένο χαρτί να σχεδιάσετε ένα τρίγωνο. Να το μεταφέρετε το κατά 4 τετραγωνάκια δεξιά και 1 τετραγωνάκι κάτω. Να σχεδιάσετε το νέο τρίγωνο και συγκρίνετε τα δύο σχήματα.

Στάδιο 3 – Συντεταγμένες:

Το σημείο A έχει συντεταγμένες A(2, 3). Να βρείτε τις συντεταγμένες του σημείου A′ που προκύπτει αν το μεταφέρετε κατά το διάνυσμα (−1, 2).
Απάντηση: A′(1, 5)

Βιβλιογραφία

- Back, A., Bontems, A., Erdrich, N. Wach, N. (2024). Activités pour enseigner les translations au collège, Repères IREM, 134, 33-54.
- Flores, A., & Yanik, H. B. (2016). Geometric Translations: An Interactive Approach Based on Students’ Concept Images. North American GeoGebra Journal, 5(1).
- Hollebrands, K. (2003). High school students’ understandings of geometric transformations in the context of a technological environment. Journal of Mathematical Behavior, 22(1), 55–72.
- Kaur, B., Wong, K. Y., & Yee, L. P. (2009). Mathematics education: The Singapore journey (Vol. 2). World Scientific.
- Swan, M. (2006). Collaborative learning in mathematics: A challenge to our beliefs and practices. NRDC.
- Κόσυβας, Γ., & Τσίτσος, Β. (2024). Διερευνήσεις μετασχηματισμών μεταφοράς σε περιβάλλον δυναμικής Γεωμετρίας στη Β΄ Γυμνασίου. Στο Πρακτικά 39ου συνεδρίου της ΕΜΕ (σσ. 312–321). Αθήνα: ΕΜΕ.

# Οθόνη Βοήθειας

## Οδηγίες

Διαβάστε το παρακάτω υλικό για να αποκτήσετε μία καλύτερη κατανόηση του θέματος. Το συμπληρωματικό περιεχόμενο περιέχει ενδιαφέρουσες πληροφορίες και παραδείγματα που θα σας βοηθήσουν να εμβαθύνετε στη γνώση σας. Μη διστάσετε να επιστρέψετε σε αυτήν την ενότητα όποτε το κρίνετε απαραίτητο.

# Καρτέλα Συντελεστών